32006R0769
L 134/19
JURNALUL OFÍCIAL AL UNIUNII EUROPENE
REGULAMENTUL (CE) NR. 769/2006 AL COMISIEI
din 19 mai 2006
de suspendare a posibilității de depunere a cererilor de licențe de export pentru zahărul C de la 23 mai 2006 și de modificare a Regulamentului (CE) nr. 493/2006 în ceea ce privește măsurile tranzitorii care se aplică zahărului C
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 44,
întrucât:
(1)
Acordul privind agricultura încheiat în cadrul negocierilor comerciale multilaterale ale Rundei Uruguay (2), în conformitate cu articolul 300 din tratat, prevede limite cantitative și de valoare în cazul exporturilor subvenționate de către Comunitate. Ca urmare a concluziilor organului de apel al Organizației Mondiale a Comerțului (OMC) din 19 mai 2005, este necesar ca, în cadrul acelor limite, să fie luate în considerare exporturile de zahăr C. S-a acordat Comunității o perioadă care se încheie la 22 mai 2006 pentru a se conforma obligațiilor în cadrul OMC.
(2)
Articolul 13 alineatul (1) din Regulamentul (CE) nr. 1260/2001 al Consiliului din 19 iunie 2001 privind organizarea comună a piețelor în sectorul zahărului (3) prevede în special obligația de a exporta zahărul C care nu a fost reportat. Regulamentul (CE) nr. 318/2006, care se aplică de la 1 iulie 2006, nu mai prevede această obligație pentru zahărul care nu depășește cotele produs în anul de comercializare 2006/2007. Același regulament prevede, la articolul 44, posibilitatea de adoptare, pe de o parte, a unor măsuri tranzitorii pentru facilitarea tranziției de la situația pieței în cursul anului de comercializare 2005/2006 la anul de comercializare 2006/2007 și, pe de altă parte, dispozițiile derogatorii necesare pentru a asigura respectarea de către Comunitate a obligațiilor internaționale cu privire la zahărul C produs în temeiul anului de comercializare 2005/2006.
(3)
În conformitate cu articolul 44 din Regulamentul (CE) nr. 318/2006, articolul 2 alineatul (1) din Regulamentul (CE) nr. 493/2006 al Comisiei din 27 martie 2006 de stabilire a măsurilor tranzitorii în cadrul reformei organizării comune a pieței în sectorul zahărului și de modificare a regulamentelor (CE) nr. 1265/2001 și (CE) nr. 314/2002 (4) asimilează, de la 1 iulie 2006, zahărul C produs în temeiul anului de comercializare 2005/2006, care nu poate fi nici reportat, nici exportat, zahărului care depășește cotele, prevăzut de Regulamentul (CE) nr. 318/2006, produs în temeiul anului de comercializare 2006/2007.
(4)
Articolul 27 alineatul (14) din Regulamentul (CE) nr. 1260/2001 prevede că respectarea limitelor privind volumul, care decurg din acordurile încheiate în conformitate cu articolul 300 din tratat, se asigură pe baza licențelor de export eliberate pentru perioadele de referință prevăzute în aceste acorduri.
(5)
Prin urmare, luând în considerare obligațiile Comunității Europene care decurg din acordurile OMC, este necesar, pe de o parte, să se prevadă o derogare de la obligația de a exporta zahăr C prin suspendarea posibilității de a depune cererile de licențe de export pentru zahărul C de la 23 mai 2006 și, pe de altă parte, să se aplice zahărului C care nu a fost exportat printr-o licență de export eliberată înainte de 23 mai 2006 regimul tranzitoriu prevăzut la articolul 2 din Regulamentul (CE) nr. 493/2006.
(6)
Prin urmare, Regulamentul (CE) nr. 493/2006 ar trebui modificat în consecință.
(7)
Măsurile prevăzute de prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
Depunerea cererilor de licențe de export pentru zahărul C prezentate în conformitate cu Regulamentul (CE) nr. 1464/95 al Comisiei (5) se suspendă de la 23 mai 2006. Nu se admit cererile de licențe de export prezentate în timpul perioadei de suspendare.
Licențele de export pentru zahărul C eliberate și neutilizate până la 22 mai 2006 pot fi înapoiate organismului emitent în timpul perioadei de valabilitate. În acest caz, prin derogare de la articolul 35 din Regulamentul (CE) nr. 1291/2000 al Comisiei (6), garanția se eliberează de îndată.
Articolul 2
Regulamentul (CE) nr. 493/2006 se modifică după cum urmează:
1.
La articolul 2, alineatul (1) se înlocuiește cu următorul text:
„(1) Fără a aduce atingere deciziilor de amânare luate în conformitate cu articolul 1, zahărul C din anul de comercializare 2005/2006 care nu a fost exportat printr-o licență de export eliberată înainte de 23 mai 2006 se consideră, de la această dată, zahăr care depășește cotele, prevăzut la articolul 12 din Regulamentul (CE) nr. 318/2006, produs în temeiul anului de comercializare 2006/2007.”
2.
La articolul 13 al doilea paragraf, se adaugă următoarea teză:
„Articolul 2 se aplică de la 23 mai 2006.”
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 23 mai 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 mai 2006.